## Uredba o postupku javnog uvida kod proglašenja zaštićenog područja

### NN 44/2005 (5.4.2005.), Uredba o postupku javnog uvida kod proglašenja zaštićenog područja

# VLADA REPUBLIKE HRVATSKE

**837**

Na temelju članka 166. stavka 4. Zakona o
zaštiti prirode (»Narodne novine«, broj 162/2003), Vlada Republike Hrvatske je
na sjed­nici održanoj 31.
ožujka 2005. godine donijela

## UREDBU

### O POSTUPKU JAVNOG UVIDA KODPROGLAŠENJAZAŠTIĆENOG PODRUČJA

Članak 1.

Ovom Uredbom određuje se način provođenja
postupka javnog uvida u prijedlog akta o proglašenju zaštićenog područja i
stručnu podlogu, te sudjelovanje u tom postupku tijela državne uprave, jedinica
područne (regionalne) samouprave, jedinica lokalne samouprave, pravnih osoba s
javnim ovlastima i građana (u daljnjem tekstu: sudionici u javnom uvidu).

Članak 2.

(1) O prijedlogu za proglašenje zaštićenog
područja izvješćuje se javnost.

(2) Izvješćivanje javnosti razumijeva javni uvid
u prijedlog akta o proglašenju zaštićenog područja i stručno obrazloženje s
kartografskom dokumentacijom.

(3) U postupku javnog uvida sudionici daju
očitovanja, prijed­loge i primjedbe na predloženi akt
proglašenja zaštićenog područja u roku i na način propisan ovom Uredbom.

Članak 3.

(1) Predlagač akta o proglašenju zaštićenog
područja objavljuje obavijest o javnom uvidu u najmanje jednom javnom glasilu,
najmanje osam dana prije početka javnog uvida.

(2) Obavijest o javnom uvidu sadrži mjesto,
datum početka i trajanje javnog uvida u prijedlog akta, mjesto i datum
izlaganja te rok u kojem se predlagaču akta o proglašenju dostavljaju pisana očitovanja,
prijedlozi i primjedbe na prijedlog akta.

Članak 4.

(1) Javni uvid u prijedlog akta o proglašenju
zaštićenog područja i stručnu podlogu provodi se u jedinicama područne
(regionalne) samouprave i jedinicama lokalne samouprave na području kojih se nalazi
zaštićeno područje.

(2) Uz suglasnost svih jedinica područne
(regionalne) samouprave i jedinica lokalne samouprave, javni uvid može se
obaviti za sve jedinice na jednom mjestu.

Članak 5.

Postupak javnog uvida za zaštićena područja koja
proglašava Hrvatski sabor ili Vlada Republike Hrvatske organizira i provodi
ministarstvo nadležno za djelatnost zaštite prirode, a postupak javnog uvida za
zaštićena područja koja proglašava županijska skupština ili Skupština Grada
Zagreba organizira i provodi županija ili Grad Zagreb.

Članak 6.

Postupak javnog uvida za zaštićena područja koje
proglašava Hrvatski sabor ili Vlada Republike Hrvatske traje trideset dana, a
za zaštićena područja koja proglašava županijska skupština ili Skupština Grada
Zagreba traje najmanje trideset dana.

Članak 7.

Predlagač akta o proglašenju zaštićenog područja
dužan je očitovati se o podnesenim primjedbama prilikom javnog uvida, a pod­nesene
primjedbe i očitovanja postaju sastavni dio dokumentacije na kojoj se temelji
prijedlog za proglašenje zaštićenog područja.

Članak 8.

Odredbe ove Uredbe primjenjuju se i na postupak
javnog uvida kod izmjena granica zaštićenog područja i kod donošenja plana
upravljanja zaštićenim područjem.

Članak 9.

Ova
Uredba stupa na snagu osmoga dana od dana objave u »Narodnim novinama«.

Klasa:
351-01/05-01/02

Urbroj: 5030108-05-1

Zagreb,
31. ožujka 2005.

Predsjednik

**dr****. sc. Ivo Sanader**,
v. r.

Uredba, NN 44/2005-837